I en netop gennemført undersøgelse giver 87 % af brugerne en positiv vurdering af hjælpen, og brugerne udtrykker samme høje grad af tilfredshed med såvel kommunale som private leverandører. Det er især hjemmehjælperens imødekommenhed overfor individuelle ønsker, der er tilfredshed med. Det er tredje år i træk, at Aalborg Kommune får så fint et skudsmål i en omfattende brugerundersøgelse. Resultatet er i overensstemmelse med en nylig gennemført landsdækkende undersøgelse af tilfredsheden med hjemmehjælpen. Brugerne i Aalborg Kommune er også meget tilfredse med madordningen bl.a. i forhold til muligheden for at vælge mellem flere menuer, portionernes størrelse samt overholdelse af leveringsfrister, mens der er lidt mindre grad af tilfredshed med madens smag samt prisen på madordningen. Endvidere synes de ældre, at der kommer for mange forskellige hjælpere i deres hjem. Der er ligeledes en mindre grad af tilfredshed med det tildelte antal timer samt kommunens informationer om hjemmehjælpen fx ved ændret tidspunkt for levering af hjælp.

Opsummering:
Brugerne af hjemmehjælp i Aalborg Kommune er meget tilfredse med både praktisk hjælp, personlig pleje og madordning